Peter Kofod (DF), 2025-01-30:
Tak for det.
I dag behandler vi L 121, som tager fat på flere grundlæggende områder inden for Danmarks energipolitik.
Det handler om fremtidens energiinfrastruktur, Energinets rolle og forsyningssikkerhed, og jeg vil se på de her områder et ad gangen.
Lovforslaget skal sikre, at der bliver lige og gennemsigtig adgang til både den eksisterende metanbaserede infrastruktur og den måske kommende brintbaserede infrastruktur.
Ved at forenkle reglerne gør man rammerne mere tidssvarende, og det synes vi er fornuftigt, selv om vi i Dansk Folkeparti endnu ikke har taget endelig stilling til brintprojektets fremtidige rolle.
Men det er fornuftigt at sikre, at infrastrukturen ikke bliver en hæmsko, hvis der på et tidspunkt måtte blive behov for den.
Lovforslaget giver også Energinet flere beføjelser til at varetage opgaven med at lagre brint, hvis industrien for alvor begynder at etablere sig i Danmark.
Her er det vigtigt for DF, at vi fastholder, at Energinet opererer på en måde, der sikrer danske interesser og ikke lader udenlandske aktører diktere udviklingen.
Hvis industrien kommer til Danmark, bør vi være på forkant med at sikre, at lagring og distribution understøtter dansk forsyningssikkerhed og skaber værdi for danskerne.
Endelig handler lovforslaget om at skabe en mere sammenhængende og fremhævet lovramme for gasforsyningssikkerheden.
Det er jo også en central del af forslaget, og det er noget, vi tidligere har efterspurgt ligesom mange andre partier.
Krigen i Ukraine og den deraf følgende energikrise har med al tydelighed vist, hvor afgørende det er at sikre forsyningslinjer, og at vi ikke er for afhængige af ustabile regimer eller udenlandske aktører med skjulte dagsordener.
Forsyningssikkerheden er ikke bare et teknisk spørgsmål; det er et spørgsmål om dansk selvstændighed og tryghed.
At fremhæve gasforsyningssikkerhed som et særskilt lovgivningsområde synes vi er en klog prioritering, og at det er noget, vi tager alvorligt som nation.
Vi skal være på vagt over for en udvikling, hvor energiforsyningen bliver for afhængig af udenlandske aktører eller pres fra dem.
Hvis brintindustrien nogen sinde skal have succes i Danmark, skal vi sikre, at den primært kommer danskerne til gode, både når det gælder arbejdspladser, men også økonomisk udbytte.
Derfor stemmer vi for forslaget – fordi det grundlæggende handler om at skabe nogle gode rammer for, at industrien kan udvikle sig, men vi vil holde øje med, hvordan de her rammer udfyldes.
For vi siger selvfølgelig ja til innovation og til nye muligheder, men det skal ske på et fornuftigt fundament.
Jeg skal også gøre opmærksom på, at bare fordi vi siger ja til lovforslaget, betyder det ikke, at vi køber ind på alt det, regeringen siger i klima- og energipolitikken.
Meget af det synes vi er fuldstændig forkert og også en udvikling, der går i den forkerte retning, men det er selvfølgelig bare en politisk betragtning, som ikke har nogen direkte konsekvens for det lovforslag, vi behandler nu.
Og vi skal ikke lade den politiske uenighed stå i vejen for, at vi kan gennemføre noget, der måske nu og her kan være fornuftigt nok, altså den her lille del, som er en del af noget større.
Så skal jeg også gøre opmærksom på, er det jo er hr. Nick Zimmermann, som er vores klima- og energiordfører.
Jeg står her derfor ikke som nyudnævnt ordfører, og man vil ikke fremadrettet se mig i den her rolle, hvis der var nogen, der glædede sig over det.
Mange tak for ordet, og jeg svarer selvfølgelig på spørgsmål, hvis der er nogen.